Diari Oficial de la Generalitat Valenciana


Sumari del DOGV 3177, del 05-02-1998 (1998/557)

RESOLUCIÓ de 15 de gener de 1998, de la Direcció General de Personal de la Conselleria de Cultura, Educació i Ciència, per la qual es regula la fase de pràctiques dels aspirants seleccionats en el procés selectiu per a la provisió de places en el cos de mestres, convocat per l'Ordre de 14 de maig de 1997.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3177

Data del DOGV
:   05-02-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/557


Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 15 de gener de 1998, de la Direcció General de Personal de la Conselleria de Cultura, Educació i Ciència, per la qual es regula la fase de pràctiques dels aspirants seleccionats en el procés selectiu per a la provisió de places en el cos de mestres, convocat per l'Ordre de 14 de maig de 1997. [1998/X557]
  
L'Ordre de 14 de maig de 1997 (Diari Oficial de la Generalitat Valenciana de 16 de maig), de la Conselleria de Cultura, Educació i Ciència, per la qual es convoquen proves selectives per a la provisió de places en el cos de mestres, en l'apartat 1.3 de la base 2, estableix el deure de realitzar un període de pràctiques per a la valoració de l'aptitud docent dels aspirants seleccionats.
  
El procediment per a regular aquestes pràctiques serà mitjançant resolució de la Direcció General de Personal, d'acord amb el que estableix la base 11 de l'esmentada Ordre de 14 de maig de 1997.
  
Per tot això, aquesta Direcció General resol:
  
Primer
  
Les pràctiques realitzades des de la incorporació dels aspirants seleccionats en les proves selectives per a la provisió de places en el cos de mestres que han sigut nomenats funcionaris en pràctiques per Resolució de 30 d'octubre de 1997, del director general de Personal, i també les d'aquells que després del corresponent ajornament legal estiguen en condicions de ser avaluats, seran qualificades per les comissions, la composició i el procediment d'actuació de les quals s'estableix tot seguit:
  
1. En cada direcció territorial es constituirà una comissió qualificadora integrada per:
  
- El cap de la Unitat d'Inspecció, que actuarà com a president.
  
- Dos inspectors d'Educació i dos directors de centre, designats pel director territorial, que actuaran com a vocals.
  
- El cap de la Secció de Gestió de Personal o funcionari en qui delegue, que actuarà com a secretari.
  
El director territorial proveirà les substitucions dels membres d'aquesta comissió que per causes justificades hi hagen de causar baixa.
  
Aquells funcionaris en pràctiques que hagen prestat serveis en centres de diferents direccions territorials de Cultura i Educació seran avaluats per la comissió qualificadora de la direcció territorial corresponent a l'últim centre de destinació.
  
Així mateix, aquells funcionaris en pràctiques que hagueren sigut nomenats per més d'una especialitat seran avaluats per la comissió qualificadora en l'especialitat que estiguen desenvolupant en aquest curs escolar. Pel que fa a l'altra o a les altres especialitats, se'ls estendrà el document acreditatiu corresponent d'haver-les superades.
  
2. Les comissions qualificadores organitzaran les activitats de formació i inserció de la fase de pràctiques, nomenaran els professors tutors i avaluaran els aspirants en acabar el procés.
  
Segon
  
1. Els tutors seran nomenats preferentment entre els professors del centre on l'aspirant desenvolupe les pràctiques, i s'haurà de tenir en compte que posseïsquen, almenys, cinc anys de serveis, sempre que siga possible, i que demostren especial dedicació i eficiència en el seu treball professional.
  
2. Les funcions del professorat tutor consistiran en assessorar i informar els funcionaris en pràctiques sobre els aspectes de la programació general anual següents:
  
- Projecte educatiu. Elaboració i procés d'aplicació.
  
- Projecte curricular d'etapa. Elaboració i procés d'adequació.
  
- Criteris pedagògics per a l'elaboració d'horaris.
  
- Memòria administrativa: Document d'organització del centre (DOC), estadística, instal·lacions, equipament, etc.
  
- Organització i funcionament dels òrgans de govern.
  
- Participació de la comunitat educativa i coordinació didàctica.
  
Per al correcte desenvolupament d'aquestes funcions, el professorat tutor haurà d'assistir, almenys, a dues sessions de classe mensuals de les que impartisca el funcionariat en pràctiques i, alhora que observa el seu treball amb el alumnes, l'orientarà en tot allò que li presente dificultat o que requerisca d'una atenció especial.
  
3. Al final del període de pràctiques, el professora tutor emetrà un informe en què expresse la seua valoració sobre els aspectes que es contenen en l'annex d'aquesta resolució, i també altres dades que hi considere d'interès i el trametrà a la comissió qualificadora.
  
Tercer
  
1. Les activitats d'inserció en el lloc de treball, a què fa referència el punt 1 de l'Ordre de 14 de maig de 1997, consistiran en el desenvolupament d'activitats tutelades pel professorat tutor en relació amb la programació d'aula i l'avaluació dels alumnes, i també amb la informació sobre el funcionament dels òrgans de govern, participació i coordinació del centre, amb especial atenció a la tutoria d'alumnes.
  
2. Les activitats de formació seran programades per la comissió qualificadora, bé com activitats específiques per als aspirants, bé dins l'oferta general de formació. Versaran sobre aspectes de didàctica general per a tots els mestres, que es completaran amb continguts de didàctica específica per al cas dels especialistes, i sobre temes de contingut educatiu general: estructura del sistema educatiu, elaboració del projecte educatiu i curricular, avaluació, tutoria i mesures d'atenció a la diversitat. La durada no serà inferior a vint hores i es podran computar com activitats complementàries en l'horari del funcionari en pràctiques. Si es tractara d'una oferta específica, els responsables de l'activitat informarien sobre el desenvolupament d'aquesta, o en el supòsit d'activitats incloses en l'oferta general, mitjançant el certificat corresponent.
  
3. Els aspirants elaboraran un informe final en què faran constar el treball realitzat durant el període de pràctiques, les dificultats que han trobat i els suports que han rebut. Aquest informe serà tramés a la comissió qualificadora en acabar la fase de pràctiques.
  
Quart
  
1. La comissió qualificadora realitzarà l'avaluació dels aspirants a partir del informes emesos pel professorat tutor, el director o la directora del centre i els responsables de les activitats de formació. Aquests informes s'ajustaran als models que figuren en l'annex d'aquesta resolució i s'expressaran en el termes satisfactori o no satisfactori. En aquesta valoració tindran en compte, igualment, l'informe elaborat pels aspirants. El judici de la comissió qualificadora s'expressarà en termes d'apte o no apte.
  
Els inspectors que formen part de la comissió qualificadora podran realitzar visites a cadascun dels mestres en pràctiques, a fi d'aportar el seus informes al procés d'avaluació, precisant-hi aquells aspectes que puguen presentar alguna mena de dubte en l'actuació dels candidats.
  
2. La comissió qualificadora traslladarà al director territorial la relació de funcionaris en pràctiques amb la qualificació obtinguda i la trametrà a la Direcció General de Personal.
  
3. Els funcionaris en pràctiques declarats no aptes podran incorporar-se amb els seleccionats de la següent promoció per a repetir, per una sola vegada, la fase de pràctiques en els termes que s'estableixen en el punt 3 de la base 11 de l'Ordre de convocatòria de 14 de maig de 1997.
  
Cinquè
  
Les comissions hauran de constituir-se dins el termini de cinc dies comptats a partir de l'endemà de la publicació d'aquesta resolució en el Diari Oficial de la Generalitat Valenciana. La constitució de les comissions no es podrà realitzar sense la presència de tots els membres que la integren, llevat que hi concórreguen circumstàncies especials, l'apreciació de les quals correspondrà al director territorial. De l'acte de constitució s'estendrà l'acta corresponent.
  
Les comissions trametran l'acta, a la qual fa referència el paràgraf anterior, a la Direcció General de Personal en el termini de cinc dies després de la seua constitució.
  
Les comissions no podran redactar acta definitiva d'apte o no apte sense la presència, almenys, del president, el secretari i la meitat de la resta dels membres de la comissió. En qualsevol cas, si després de constituir-se la comissió, raons de força major o causes imprevistes determinaren la impossibilitat de la compareixença d'algun dels membres, s'haurà de comunicar aquests extrems al director territorial.
  
Sisè
  
Amb caràcter general, per a aquells professors que s'hagen incorporat el dia 15 de setembre i hagueren prestat serveis durant un període de sis mesos, les pràctiques es consideraran concloses el dia 15 de març del curs escolar.
  
Sense perjudici del que disposa l'apartat setè d'aquesta resolució, les comissions podran disposar d'un termini de vint dies a partir del 15 de març per a redactar l'acta final. Si les comissions qualificadores ho estimen necessari, podran emetre un informe complementari sobre el desenvolupament de les seues actuacions. Ambdós documents, l'acta i l'informe, si n'hi ha, seran tramesos a la Direcció General de Personal.
  
Aquells professors que no hagen prestat serveis efectius com a mínim tres mesos, hauran de considerar-se no aptes.
  
Setè
  
Ells professors que fins el 15 de març hagen prestat serveis per temps inferior a sis mesos, aquests serveis els seran computats, comptant-los a partir de la seua incorporació al centre, a l'efecte de completar l'esmentat període. A aquest efecte, les comissions es consideraran constituïdes amb caràcter permanent fins l'avaluació del funcionaris en pràctiques a què fa referència aquest apartat i lliuraran les actes finals corresponents en el termini de cinc dies a partir de l'últim de cada mes.
  
València, 15 de gener de 1998.- El director general de Personal: José Cano Pascual.